ועדת הכלכלה, כנסת 16, פרוטוקול מספר 601, 2006-03-21 12:25

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום צו רשות שדות התעופה (שינוי חלק א' לתוספת), התשס"ו-2006, בדבר מסוף כרם שלום.

אמנון כהן: מה הדחיפות?

אמנון כהן: מה המטרה?

צביה בלאו: הדחיפות לא ברורה.

צביה בלאו: אסביר את מטרת הצו.

צביה בלאו: בשל ההתנתקות הועתקה פעילות מסוף רפיח למסוף כרם שלום.

צביה בלאו: מדובר במעבר של הולכי רגל.

צביה בלאו: לבקשת הפלסטינים זה הולכי רגל בלבד, כאשר הפעילות של העברת הסחורות תועבר למסוף ניצנה ולמסוף קרני.

צביה בלאו: בהמשך עו"ד רינה פאר מרשות שדות התעופה תפרט על כך.

צביה בלאו: הפרוצדורה מופיעה בחוק רשות שדות התעופה (הוראת שעה), שקובעת ששר התחבורה רשאי לגרוע מסוף ולהוסיף מסוף אחר בתוספת.

צביה בלאו: כך אנחנו קובעים כאן שיימחק מסוף רפיח ובמקומו יבוא מסוף כרם שלום.

אמנון כהן: אבל קראנו בכתבה שיעברו בכרם שלום גם משאיות, 10-15 משאיות.

צביה בלאו: ככל הידוע לנו, אין שם עדיין כל פעילות.

צביה בלאו: רק עכשיו מתחילה פעילות במעבר.

אמנון כהן: האם מתכוונים שייכנסו וייצאו משם משאיות או רק הולכי רגל?

צביה בלאו: כרגע זה הולכי רגל בלבד.

צביה בלאו: הפעילות עדיין לא התחילה בכלל.

צביה בלאו: עכשיו הכוונה להתחיל פעילות הולכי רגל, ובעתיד גם סחורות.

אמנון כהן: אישרנו את המסופים בניצנה ובקרני.

אמנון כהן: לשם מה צריך עוד מסוף?

צביה בלאו: הפלסטינים ביקשו מעבר גם בדרום הרצועה.

אמנון כהן: כתוב כאן בכתבה ששר הכלכלה הפלסטיני מתנגד למסוף בכרם שלום.

צביה בלאו: עד היום הוא לא הכיר בזה.

לאה ורון: האם מעבר כרם שלום יחליף בהעברת הסחורות את מעבר קרני או מעבר רפיח?

צביה בלאו: הוא יחליף את המסוף ברפיח.

לאה ורון: האם הוא יספק אפשרות מעבר למספר המשאיות הנדרש?

לאה ורון: על-פי הפרסומים, שמתייחס אליהם יושב-ראש הוועדה, מדובר על מעבר צפוי של 10-15 משאיות, בעוד שנדרש מעבר של 150 משאיות.

לאה ורון: מה ההיערכות שלכם?

צביה בלאו: החלטת הממשלה 4236 קובעת שלתקופה של 6 חודשים מעבר רפיח יהיה רק לצורך תנועת אנשים, כאשר בטווח הזמן המיידי סחורות יועברו במעבר ניצנה.

צביה בלאו: הכשרת מעבר כרם שלום לטיפול במעבר סחורות תיעשה בעתיד.

צביה בלאו: כלומר, כרגע זה רק למעבר אנשים אולם יש כוונה להכשיר את המסוף גם לקראת פעילות של העברת סחורות.

אמנון כהן: כלומר, זה מחליף את הפעילות, שביטלנו, במעבר רפיח.

צביה בלאו: זה גם בסמיכות מקום כי רפיח וכרם שלום נמצאים בסמוך זה לזה.

רינה פאר: המצב דה פקטו, שכרם שלום למעשה לא פועל עדיין מפני שהפלסטינים עד כה התנגדו להפעלתו.

אמנון כהן: אז מדוע להפעיל אותו אם הפלסטינים לא מעוניינים בכך?

אמנון כהן: אנחנו בסך הכול רוצים לתת להם שירות.

אמנון כהן: אם אין ביקוש ואין צורך לצד השני, למה אנחנו צריכים?

רינה פאר: זאת החלטת הממשלה.

אמנון כהן: כיצד היא נולדה?

רינה פאר: היא נולדה לאור זה שפינינו את מסוף רפיח.

רינה פאר: מבחינת רשות שדות התעופה מסוף רפיח לא קיים יותר ולא מופעל, מדינת ישראל איננה פועלת דרך מסוף רפיח, זה המצב העובדתי.

רינה פאר: עובדה נוספת – וזה נושא שבדקתי עם מר יורם שפירא, סמנכ"ל רשות שדות התעופה שממונה על הנושא, ולצערי לא יכול היה להגיע היום - - -

אמנון כהן: כי הנושא לא חשוב לו.

רינה פאר: הוא פשוט היה צריך לפתוח את מסוף קרני לצרכים הומניטריים, בין היתר בגלל שמסוף רפיח נסגר.

לאה ורון: מסוף קרני נפתח רק לצרכים הומניטריים או נפתח לגמרי?

רינה פאר: הוא נפתח למספר שעות היום, באופן יוצא דופן, בעקבות החלטת ממשלה שנתקבלה אתמול בערב.

רינה פאר: החליטו אתמול בערב לפתוח היום את מסוף קרני למספר שעות ולכן מר יורם שפירא נמצא שם כרגע.

רינה פאר: הוא ביקש להתנצל בפני אדוני שלא יכול היה להגיע לכאן ולספק תשובות.

דוד טל: תמסרי לו רק שהתגעגענו אליו.

רינה פאר: אמסור לו בשמחה.

רינה פאר: הוא עושה במסופים עבודת קודש, עבודה קשה מאוד, והוא עושה אותה יפה מאוד.

רינה פאר: לאור המגעים עם הפלסטינים, ככל הנראה תוך מספר ימים תחל הפעלת המסוף בכרם שלום.

אמנון כהן: מדוע הם מתנגדים?

רינה פאר: אני לא יודעת.

רינה פאר: זה עניין פוליטי, שהתחיל עוד לפני הבחירות ברשות הפלסטינית.

אמנון כהן: הם לא רוצים שהתושבים יעברו לעבוד בישראל?

אמנון כהן: לא רוצים שסחורות יגיעו לשם?

אמנון כהן: מה פוליטי?

אמנון כהן: החמאס לא רוצה?

רינה פאר: לדעתי זה לא קשור לעליית החמאס כי ההתנגדות שלהם החלה הרבה לפני הבחירות.

רינה פאר: קטונתי מלהבין, באמת אינני יודעת מה השיקולים שלהם.

רינה פאר: אבל עובדה שהפלסטינים עד כה לא אפשרו הפעלה של מסוף כרם שלום.

אמנון כהן: כרגע אין כלום, אין מסוף, אין שום דבר?

רינה פאר: יש מסוף, בוודאי.

רינה פאר: רשות שדות התעופה השקיעה הרבה מאוד כסף בהקמת המסוף בכרם שלום.

רינה פאר: מבחינת ישראל המתקן עומד על תילו מוכן להפעלה.

רינה פאר: בנוסח שהגשנו בפני אדוני כתבנו "תחילתו של צו זה ביום פרסומו", וזה נכון, אבל אני מודה ומתוודה שגם חברתי וגם אני לא היינו ערות למגבלה של 6 החודשים בהחלטת הממשלה.

רינה פאר: לפיכך אני מבקשת לאשר את הצו, כאשר רשות שדות התעופה מתחייבת שמיום פרסומו - - -

אמנון כהן: למה ביקשתם שהתחילה תהיה 6 חודשים מיום פרסום הצו?

אמנון כהן: כי אתם צריכים להיערך?

אמנון כהן: אז למה זה דחוף?

אמנון כהן: אם זה לא דחוף נאשר את הצו אחרי הבחירות.

רינה פאר: תקופת 6 החודשים עשויה להתחיל תוך יום-יומיים, על-פי המגעים עם הפלסטינים, אולם בנוסח המופיע בפני אדוני לא ציינו את זה.

רינה פאר: אז אחת משתיים: או שנאמר "תחילתו של צו זה ביום פרסומו, ותוקפו לתקופה של 6 חודשים".

אמנון כהן: רק ל-6 חודשים?

אמנון כהן: ומה יהיה אחר-כך?

רינה פאר: נצטרך ללכת לממשלה ולבקש להאריך את הצו.

אמנון כהן: מיום פרסום הצו אתם יכולים כבר להעביר סחורות, הכול מסודר ומטופל?

רינה פאר: כן.

רינה פאר: אנחנו לא רוצים שבשל העובדה שעוד לא היה אישור ולא היה פרסום לא נוכל להתחיל את ההפעלה.

צביה בלאו: זאת החלטת הממשלה.

צביה בלאו: הסעיף הרלוונטי קובע: "ככלל נענית ישראל לבקשת המצרים בנושא מעבר אנשים ולפיכך עמדתנו הינה כי מעבר רפיח יועתק לכרם שלום לצורך מעבר אנשים לרצועת עזה וממנה לתקופת זמן של שישה חודשים".

אמנון כהן: על מעבר משאיות לא כתוב כלום?

צביה בלאו: זה כתוב בסעיף הבא בהחלטת הממשלה: "בטווח הזמן המיידי סחורות יועברו במעבר ניצנה עד הכשרת מעבר כרם שלום לטיפול במעבר סחורות".

צביה בלאו: אפשרות נוספת היא להשאיר את הסעיף כפי שהוא ולבטל אותו כעבור 6 חודשים.

אמנון כהן: תתחילי לקרוא את הצו, בבקשה.

רינה פאר: "צו רשות שדות התעופה (שינוי חלק א' לתוספת), התשס"ו-2006 בתוקף סמכותי לפי סעיף 2(ד)(2) לחוק רשות שדות התעופה (הוראת שעה), התש"ם-1980 (להלן – החוק), בהתייעצות עם מועצת רשות שדות התעופה ובאישור ועדת הכלכלה של הכנסת אני מצווה לאמור: סעיף 1 – גריעה והוספה של מסוף מעבר בחלק א' בתוספת לחוק, במקום "מסוף רפיח" יבוא "מסוף כרם שלום".

רינה פאר: סעיף 2 – תחילה תחילתו של צו זה ביום פרסומו".

צביה בלאו: משרד המשפטים העיר כי סעיף 2 מיותר.

אמנון כהן: איפה נקבע שזה רק לחצי שנה?

צביה בלאו: נבטל את זה בתום חצי שנה.

אתי בנדלר: לא יהיה כתוב שום דבר בנוסח שהוועדה אישרה.

רינה פאר: זה בעיה של רשות שדות התעופה.

דוד טל: אם תרצו לאחר מכן לפתוח את מסוף רפיח תצטרכו לקבל אישור מחדש, כי בעצם ביטלו את הסעיף הישן.

אתי בנדלר: לכאורה אם הממשלה תחליט להאריך את התקופה, שזה לא יהיה מוגבל ל-6 חודשים, מבחינת החקיקה תהיה תשתית, לא יצטרכו לעשות שום דבר.

דוד טל: זאת היתה החלטת במסגרת "מחליטים"?

דוד טל: כי שמעתי כאן "עמדתנו".

דוד טל: "עמדתנו" זה לא בדיוק החלטה.

צביה בלאו: קראתי כאן מתוך הפרוטוקול.

צביה בלאו: נתקבלה החלטת ממשלה ב-11 בספטמבר 2005.

אמנון כהן: אנחנו מאשרים פה אחד את צו רשות שדות התעופה (שינוי חלק א' לתוספת), התשס"ו-2006, על-פי בקשתכם.

אמנון כהן: תעשו בו שימוש למען רווחת הציבור.

צביה בלאו ורינה פאר: תודה רבה.

אמנון כהן: תודה.

אמנון כהן: הישיבה נעולה.